Στον «πάγο» μπαίνουν, σύμφωνα με πληροφορίες, όλες οι αυξήσεις στις προμήθειες που εισπράττουν οι τράπεζες κατά τη διάρκεια των συναλλαγών, οι οποίες επρόκειτο να επιβληθούν από 1ης Νοεμβρίου .

Ειδικότερα, σύμφωνα με τις ίδιες πληροφορίες, όλες οι τράπεζες έδωσαν το απόγευμα της Πέμπτης διαβεβαιώσεις στο υπουργείο Ανάπτυξης και Επενδύσεων πως οι αυξήσεις που είχαν προαναγγείλει και ήταν προγραμματισμένες για αύριο, δεν θα τεθούν τελικά σε ισχύ.

Την άμεση μείωση στις προμήθειες των τραπεζών είχε ζητήσει, πριν από μία εβδομάδα η κυβέρνηση, σημειώνοντας πως τη στιγμή που πραγματοποιείται ένας αγώνας προκειμένου να αυξηθούν οι ηλεκτρονικές συναλλαγές και να περιοριστούν τα μετρητά, οι τράπεζες θα πρέπει να συνεπικουρούν την προσπάθεια και να μην ενισχύουν τις προμήθειες επί των συναλλαγών.

«Έχετε αναγγείλει αυξήσεις. Αυτό δεν μπορούμε να το δεχθούμε. Είναι εξαιρετικά αρνητικό. Δεν δικαιολογούνται οι αυξήσεις, όταν μάλιστα γίνονται σε ένα οικονομικό περιβάλλον πολύ καλύτερο. Πρέπει να μείνουμε στο προηγούμενο πλαίσιο», είχε τονίσει ο πρωθυπουργός.

Παράλληλα, στο θέμα είχε αναφερθεί το μεσημέρι ο υπουργός Ανάπυξης και Επενδύσεων, Αδωνις Γεωργιάδης, σημειώνοντας πως η κυβέρνηση έχει στείλει ξεκάθαρο μήνυμα στις τράπεζες για τις χρεώσεις.

naftemporiki.gr